**Dôvodová správa**

**Osobitná časť**

**K čl. I**

**K bodu 1 (§ 14a)**

§ 14a obsahuje úpravu zverejňovania cenových informácií o vybraných tovaroch, ktorá vychádza z kompetencie Ministerstva financií Slovenskej republiky (ďalej len „ministerstvo“) zabezpečovať zriadenie webového sídla na účel informovania o plnení úloh podľa tohto zákona.

**K odseku 1**

Prvý odsek upravuje kompetenciu ministerstva zverejňovať v elektronickej podobe cenové informácie o vybraných tovaroch. Nakoľko ide o zverejňovanie spravidla verejne dostupných informácií, nevyžadujú sa záruky mlčanlivosti proti zneužitiu poskytovaných informácií. Ministerstvo takto získané informácie bude využívať aj na plnenie iných úloh vyplývajúcich zo zákona o cenách. Povinnosť mlčanlivosti na využívanie cenových informácií o vybraných tovaroch, ktoré neboli zverejnené, bude zachovaná.

**K odseku 2**

Druhý odsek ustanovuje povinnosti predávajúceho pri oznamovaní cenových informácií o vybraných tovaroch. Prvé oznámenie má predávajúci vykonať do 30 dní odkedy splnil podmienku povinnosti oznamovať tieto informácie. Splnenie podmienok sa viaže podľa druhej vety na uloženú riadnu účtovnú závierku. Ak sa teda predávajúci identifikoval minimálne podľa jednej z činností klasifikovaných v nomenklatúre NACE Rev. 2, ktoré ustanovuje vyhláška a dosahuje určené percento výnosov z tejto hospodárskej činnosti a zároveň dosiahol ustanovenú minimálnu výšku výnosov z celkovej hospodárskej činnosti za posledné účtovné obdobie podľa uloženej riadnej účtovnej závierky do registra účtovných závierok, vzniká mu povinnosť oznamovania cenových informácií o vybraných tovaroch. Vzhľadom na to, že pri niektorých tovaroch môže byť vyššia časová náročnosť kvôli väčšiemu rozsahu zasielaných dát, prípadne vyššej technickej náročnosti prípravy systémov, túto lehotu bude možné na žiadosť predávajúceho podľa potreby primerane predĺžiť. O žiadostiach o predĺženie lehoty rozhoduje ministerstvo podľa správneho poriadku. Ustanovuje sa aj spôsob, ktorým predávajúci oznamuje cenové informácie, a to prostredníctvom aplikačného programového rozhrania. Spôsob oznamovania cenových informácií o vybraných tovaroch sa ustanoví dohodou o integračnom zámere medzi ministerstvom a predávajúcim. Táto dohoda musí byť uzavretá najneskôr v deň pred uplynutím lehoty k povinnosti prvotného oznámenia od kedy splnil podmienku povinnosti oznamovať tieto informácie. Popis aplikačného programového rozhrania a spôsob zasielania cenových informácií o vybraných tovaroch prostredníctvom neho ustanoví integračný manuál sprístupnený predávajúcemu ministerstvom pri uzatváraní dohody o integračnom zámere medzi ministerstvom a predávajúcim.

**Dohoda o integračnom zámere** (ďalej len „DIZ“) bude obsahovať najmä identifikáciu subjektov dohody (ministerstva a predajcu, ktorý bude povinný sa integrovať a následne zasielať požadované cenové informácie v zmysle ustanovení zákona), zdôvodnenie potreby uzavrieť DIZ a ciele integračného zámeru, rozsah integrácie (identifikácia aplikačných služieb, ktoré sa budú poskytovať zo strany ministerstva a budú využívané na zasielanie údajov do informačného systému ministerstva), komunikačný plán, komunikačné procesy, kontaktné údaje príslušných rolí v projekte a ich zodpovednosti v rámci procesu integrácie (koho a ako kontaktovať v prípade otázok, nutnej podpory pri procese integrácie), podmienky pre úspešnú integráciu, harmonogram integračného zámeru. Špecifikácia aplikačných služieb, technický návod integrácie a ďalšie technické detaily budú definované v dokumente „Integračný manuál“, ktorý ministerstvo sprístupní integrujúcej sa strane pri uzatváraní DIZ. DIZ sa bude uzatvárať medzi ministerstvom a predajcom povinným k zasielaniu údajov v zmysle zákona ešte pred naštartovaním samotného procesu integrácie. DIZ bude vyhotovená zo strany ministerstva a uzatváraná s každým predajcom samostatne, pričom jej znenie bude unifikované (mimo technických náležitostí uvedených v časti tzv. release plánu, zoznamu aplikácií, funkcionalít a komponentov príslušnej inštitúcie, ktoré budú integrované na informačný systém ministerstva). Z pohľadu realizovateľnosti je nutné si uvedomiť, že integračný proces bude trvať minimálne niekoľko týždňov, preto DIZ medzi ministerstvom a príslušným predajcom bude nutné uzatvárať skôr než je len deň pred uplynutím lehoty na prvotné oznámenie cenových informácií (je nereálne očakávať, že integračný proces bude trvať 1 deň). Bude dôležité načasovanie tak, aby začal integračný proces s ministerstvom v dostatočnom časovom predstihu (približne 3 mesiace), t. j. ešte pred uplynutím lehoty na oznamovanie.

**Integračný manuál** je technický dokument pre integrujúci sa subjekt s informáciami, ako sa má integrovať na informačný systém ministerstva, aby po dokončení procesu integrácie mohol úspešne zasielať dáta. Tento manuál sa nebude zverejňovať na webom sídle, ale len sprístupňovať a to konkrétnym integrujúcim sa subjektom v momente uzatvárania DIZ (odporúčame približne 3 mesiace pred uplynutím lehoty na splnenie povinnosti vykonať prvé oznámenie). Predpokladá sa elektronická forma tohto dokumentu, ktorá bude zašifrovaná s ohľadom na skúsenosti v kybernetickej bezpečnosti (ide o praktickejšie riešenie než o poskytovanie v listinnej forme).

**K odseku 3**

Tretí odsek upravuje dobrovoľné zapojenie tých predávajúcich, ktorí nemajú povinnosť oznamovať ministerstvu cenové informácie o vybraných tovaroch. Ak sa predávajúci rozhodne dobrovoľne vstúpiť do tohto systému, vzniká mu povinnosť oznamovať cenové informácie ako pre povinne oznamujúcich predávajúcich najmenej po dobu pol roka od prvého oznámenia. Táto polročná záväznosť je ustanovená nielen z dôvodu efektívnosti vynaložených nákladov a funkcionalít tohto systému, ale aj zachovania výpovednej hodnoty a spoľahlivosti informácií, ktoré má tento systém prinášať.

**K odseku 4**

Štvrtý odsek upravuje prípad, kedy chybou na strane ministerstva nebude možné oznámiť predajcom cenové informácie. V takomto prípade predávajúci oznámi tieto informácie na najbližší nasledujúci kalendárny deň po odstránení prekážok na strane ministerstva, ktorý nie je dňom pracovného pokoja. Deň pracovného pokoja bol vylúčený z dôvodu, aby predávajúci nemali povinnosť oznamovania, keď majú zo zákona povinnosť mať zatvorenú prevádzku. Poznámka pod čiarou odkazuje na ustanovenie o dni pracovného pokoja v zákone č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov. V prípade, že dôjde k výpadku systému na viacero dní, predávajúci oznámi cenové informácie spätne za všetky tieto dni, aby sa zabezpečila kontinuita v zobrazovaní cenového vývoja tovarov.

**K odseku 5**

Piaty odsek obsahuje splnomocňovacie ustanovenie ministerstvu vydať všeobecne záväzný právny predpis, ktorý bude obsahovať kódy činností klasifikovaných v nomenklatúre NACE Rev. 2, výšku pomernej časti výnosov z hospodárskej činnosti z činností klasifikovaných v nomenklatúre NACE Rev. 2, výšku výnosov z hospodárskej činnosti za posledné účtovné obdobie, vybrané tovary, dátovú štruktúru oznamovaných cenových informácií o vybraných tovaroch, periodicitu oznamovania cenových informácií o vybraných tovaroch a lehotu na oznamovanie týchto informácií.

**Právny základ pre kontrolu plnenia oznamovacej povinnosti:**

Vo vzťahu k oznamovacej povinnosti predávajúcich bude cenovú kontrolu vykonávať podľa § 20 ods. 2 Ministerstvo financií Slovenskej republiky. V súvislosti s cenami uvádzanými na cenovkách v maloobchode bude cenovú kontrolu vykonávať podľa § 20 ods. 11 Slovenská obchodná inšpekcia, ktorá je oprávnená vykonávať cenovú kontrolu v oblasti maloobchodného predaja tovaru kupujúcemu.

**K bodu 2 (§ 14a)**

Ide o doplnenie ustanovenia o konaní o porušení cenovej disciplíny o osobitnú úpravu pokút pri porušení povinnosti predávajúcich oznamovať ministerstvu cenové informácie o vybraných tovaroch na účely zverejňovania cenových informácií o vybraných tovaroch podľa § 14a. Pri takomto porušení pôjde o pokutu vo výške od 100 do 10 000 eur.

**K bodu 3 (§ 23j)**

Prechodné ustanovenie sa navrhuje z dôvodu poskytnutia dostatočného časového priestoru pre prípravu najmä povinne zapojených predávajúcich, nakoľko tento systém bude vyžadovať technologické zmeny v ich informačných systémoch. Toto obdobie bude tiež priestorom pre prípravu a testovaciu prevádzku systému ministerstva.

**K čl. II**

Účinnosť návrhu zákona sa navrhuje 1. januára 2025.